REGULAMENTUL (CE) NR. 542/2009 AL COMISIEI
din 23 iunie 2009
de deschidere a procedurii de licitație pentru acordarea unui ajutor pentru depozitarea privată a uleiului de măsline
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 43 literele (a), (d) și (j), coroborate cu articolul 4,
întrucât:
(1)
În conformitate cu articolul 33 din Regulamentul (CE) nr. 1234/2007, Comisia poate decide să autorizeze organismele care prezintă garanții suficiente și care sunt aprobate de statele membre să încheie contracte pentru stocarea uleiului de măsline pe care îl comercializează, în caz de perturbare gravă a pieței anumitor regiuni ale Comunității.
(2)
În Spania și Grecia, țări care produc împreună peste două treimi din cantitatea de ulei de măsline produsă în UE, prețul mediu al uleiului de măsline înregistrat pe piață în perioada menționată la articolul 4 din Regulamentul (CE) nr. 826/2008 al Comisiei din 20 august 2008 de stabilire a normelor comune de acordare a ajutorului pentru depozitarea privată a anumitor produse agricole (2) se situează sub nivelul prevăzut la articolul 33 din Regulamentul (CE) nr. 1234/2007, iar acest fapt cauzează o perturbare gravă a piețelor acestor țări. În plus, se observă o gravă perturbare a pieței în Italia, Franța și Portugalia, deoarece scăderea preconizată a prețurilor îi determină pe comercianți să amâne toate achizițiile care nu sunt urgente.
(3)
Articolul 31 din Regulamentul (CE) nr. 1234/2007 prevede că se poate acorda un ajutor pentru depozitarea privată a uleiului de măsline și că acest ajutor trebuie fixat de Comisie în prealabil sau printr-o procedură de licitație publică.
(4)
Regulamentul (CE) nr. 826/2008 stabilește norme comune de implementare a schemei de ajutoare pentru depozitarea privată. În conformitate cu articolul 6 din regulamentul respectiv, trebuie să se deschidă o procedură de licitație în conformitate cu normele și condițiile detaliate prevăzute la articolul 9 din același regulament.
(5)
Cantitatea globală maximă pentru care poate fi acordat ajutorul pentru depozitare privată trebuie stabilită la un nivel care, potrivit analizei de piață, să contribuie la stabilizarea pieței.
(6)
Pentru a facilita activitatea administrativă și de control legată de încheierea contractelor, trebuie să se stabilească o cantitate minimă de produs pentru fiecare ofertă.
(7)
Trebuie să se stabilească o garanție pentru a se asigura faptul că agenții economici își îndeplinesc obligațiile contractuale și că măsura produce efectul dorit asupra pieței.
(8)
Având în vedere evoluția situației pieței în anul de piață curent și prevederile pentru anul de piață următor, Comisia trebuie să aibă posibilitatea de a decide să reducă durata contractelor în curs și să ajusteze nivelul ajutorului în consecință. Această opțiune trebuie inclusă în contract, astfel cum se prevede la articolul 21 din Regulamentul (CE) nr. 826/2008.
(9)
În conformitate cu articolul 12 alineatul (3) din Regulamentul (CE) nr. 826/2008, trebuie să se stabilească perioada de care dispun statele membre pentru a transmite Comisiei toate ofertele valabile.
(10)
Comitetul de gestionare a organizării comune a piețelor agricole nu a emis niciun aviz în termenul stabilit de președinte,
ADOPTĂ PREZENTUL REGULAMENT:
Articolul 1
Obiect
(1) Se deschide o procedură de licitație pentru a se stabili nivelul ajutorului pentru depozitarea privată menționat la articolul 31 alineatul (1) litera (b) din Regulamentul (CE) nr. 1234/2007 pentru categoriile de ulei de măsline enumerate în anexa la prezentul regulament și definite la punctul 1 din anexa XVI la Regulamentul (CE) nr. 1234/2007.
(2) Cantitatea globală maximă pentru care se poate acorda ajutorul pentru depozitarea privată este de 110 000 de tone.
Articolul 2
Norme aplicabile
Se aplică dispozițiile Regulamentului (CE) nr. 826/2008, cu excepția cazului în care prezentul regulament prevede dispoziții contrare.
Articolul 3
Depunerea ofertelor
(1) Subperioada de depunere a ofertelor pentru prima licitație parțială începe la 1 iulie 2009 și se termină la 6 iulie 2009, la ora 11:00, ora Bruxelles-ului.
Subperioada de depunere a ofertelor pentru a doua licitație parțială începe în prima zi lucrătoare după încheierea subperioadei precedente și se termină la 16 iulie 2009, la ora 11:00, ora Bruxelles-ului.
(2) Ofertele se raportează la o perioadă de depozitare de 180 de zile.
(3) Fiecare ofertă trebuie să aibă ca obiect o cantitate de minimum 50 de tone.
(4) În cazul în care un operator economic participă la o procedură de licitație pentru două sau mai multe categorii de ulei sau pentru rezervoare aflate la adrese diferite, acesta trebuie să prezinte o ofertă separată pentru fiecare caz.
(5) Ofertele pot fi depuse numai în Spania, Italia, Grecia, Franța și Portugalia.
Articolul 4
Garanții
Ofertanții constituie o garanție de 50 EUR pentru fiecare tonă de ulei de măsline care face obiectul ofertei.
Articolul 5
Reducerea duratei contractelor
Pe baza evoluției pieței uleiului de măsline și a perspectivelor de viitor, Comisia poate decide, în conformitate cu procedura prevăzută la articolul 195 alineatul (2) din Regulamentul (CE) nr. 1234/2007, să reducă durata contractelor în curs și să ajusteze valoarea ajutorului în consecință. Contractul încheiat cu ofertantul câștigător include o referire la această opțiune.
Articolul 6
Notificarea Comisiei cu privire la oferte
În conformitate cu articolul 12 din Regulamentul (CE) nr. 826/2008, statele membre notifică separat Comisiei toate ofertele valabile în termen de 24 ore de la încheierea fiecărei subperioade de licitație prevăzute la articolul 3 alineatul (1) din prezentul regulament.
Articolul 7
Intrarea în vigoare
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 23 iunie 2009.